বিশ্ববিদ্যার কিংবা নিতান্ত যেকোনো কৌতূহলোদ্দীপক বিষয়য়ের উপর ভাল সাধারণ আলোচনার জন্য বেশ কিছু ভাল বই কলকাতা থেকে প্রকাশিত হয়েছিল। সে-ও আশি নব্বুইয়ের দশকের কথা। যেমন ছোটদের বিশ্বকোষ। আশি ও নব্বুইয়ের দশকে মোট ছ’খণ্ডে প্রকাশিত এই দুর্দান্ত সেটটি শুধু ছোটদের জন্য নয়, বড়দেরও চিন্তার খোরাক ছিল। আমাদের কৈশোরবেলা নিঃসন্দেহে এই বিশ্বকোষ সিরিজ দ্বারা প্রভাবিত হয়েছিল। কী ছিল না সে বিশ্বকোষে? কাউন্ট অব মন্টেক্রিস্টোর গল্প, চৈতন্যদেবের কথা, নৈয়ায়িকদের কথা, গণিতের কথা, স্পুৎনিকের কথা, এঞ্জিনিয়ারিংয়ের কথা, স্ফিংসের ধাঁধা, চাণক্যের দৌত্যের গল্প, অভিজ্ঞান শকুন্তলম্‌, খেলাধুলার কথা, পৃথিবীর তৈরি হবার কথা ইত্যাদি হরেকরকম জ্ঞানের কথা। এমন একটা জিনিস বাংলাদেশে তৈরি হতে গিয়েছিল বটে শিশু একাডেমীর উদ্যোগে, কিন্তু সে উদ্যোগ উর্দিশাসক এরশাদের আমলে অঙ্কুরেই বিনষ্ট হয়।